Hlina, Alojz, poslanec NR SR (2015-03-19):
Však ja vystupujem interaktívne. (Smiech v sále.) Ja normálne žasnem. Čiže máte tu zákon o jadrovej škode a pýtam sa predkladateľa, či vie, koľko má paragrafov, lebo to podľa mňa by mal vedieť. Alebo by to nemal vedieť? Už vám to ukázali zhora? Je ich štrnásť. Prosím vás pekne, máte tu zákon o jadrovej škode. Kolegovia to už načali. Nedá mi to nezduplikovať. Toto už vyzerá ako zákon o legislatívnom hnoji. Proste sa to tak zozbiera. A našúpete tam všetky svoje hriechy, ktoré ste kde a kedy urobili, ale v jednom vrze. Tu kolega Mojš, chudák, čítal. To vyšlo na vás. To ste si vylosovali alebo ste sa tomu venovali hlbšie? (Smiech v sále.) Prepáčte, niekedy sa to nedá inak povedať. Pána Glendu trápia výročné správy. Ja som si vždycky myslel, že pán Glenda sa venuje výročným správam, a som rád, že to prepotvrdil aj dnes tým, že dal ten pozmeňujúci návrh k jadrovej škode. No, samozrejme, to by jeden nepovedal. Ale všetci vieme, tento postup má aj svojich obhajcov. A našli tú rovinu obhajoby. Pán Osuský to veľmi dobre vystihol. Keď ide o občana, SMER je prvý. V pondelok, kolegovia, schvália reštrukturalizačný plán VÁHOSTAV-u. Budete aj tam prví? Tam pôjde tiež o občanov. Som zvedavý, potom ako budete pišťať, ako budete vykrikovať. Je to smiešne. Ale ja chcem aj inú vec povedať, pán predseda. To vaše vyhlásenie bolo aj publikované aj dokonca na kamere. Vďaka Bohu zaň. Vieme sa k tomu potom spätne vrátiť, vy ste vraveli, tak, že sa niečo zmení, vy sám ste zrušili jedno hlasovanie o piatej popoludní z dôvodu, že tam nebude o čom hlasovať, čo, samozrejme, nebola pravda. Nakoniec sme sa dozvedeli, že dôvodom na zrušenie toho hlasovania je to, že ste potrebovali ísť do NTC na MDŽ. Ak parlament sa stáva rukojemníkom osláv MDŽ, nech sa páči, dovoľte mi to aspoň len povedať. Čiže my sme vtedy zrušili to hlasovanie o piatej popoludní kvôli tomu, že pán predseda išiel na MDŽ do NTC. Presne je to tak. (Reakcia z pléna.) Tak ste mohli tým poveriť kolegyňu, však tej to už ide. Mohla kľudne proces hlasovania zvládnuť. Lenže vy ste ho zrušili a ešte ako dôvod ste uviedli, že nebude o čom hlasovať. Bolo vtedy o čom hlasovať. A teraz zavádzate novú špecialitu. To sa už stáva vo výboroch. Do výborov ministri nechodia. Načo by chodili tam, kde posielajú štátnych tajomníkov? Tí si to tam odsedia. Ale zdá sa, že tí ministri sú už takí veľkí páni, že už prestávajú chodiť do parlamentu. Všimli ste si, že Kaliňák neodprezentoval svoje zákony? Robo je už veľký šéf, Robo už možno nemusí chodiť do parlamentu. Teraz to prešlo, zľahka to prešlo, Kažimír mu odprezentoval azyl, neviem čo všetko, matriky, tu žiadna debata nebola a on si povie: „No vidíš, však aj na budúce to tak bude.“ Teraz je tu pán Pavlis. V ospravedlnení neprítomnosti pána Pavlisa bolo uvedené, že pán Pavlis má neodkladné povinnosti na vláde. Naschvál som si to pozeral. Pokiaľ je viem, presvedčte ma o opaku, vláda zasadala včera. Ale aj keby zasadala dnes, čo je viac, viac je parlament alebo vláda? Ale my sme sa nakoniec dozvedeli, pán Číž už tu nie je, že klamal. Neboli to neodkladné povinnosti na vláde, lebo vláda dnes nezasadá. Možno pán Pavlis je v budove Úradu vlády, nech sa páči, ale toto je parlament (Tu je 150 poslancov.), ktorý zastupuje 5,5 mil. občanov. Kto je tu viac? Je nejaký Deutsche Telekom niekde? Prosím vás, nezvykajte si na to, nezvykajte si na to, lebo sa stáva z toho precedens a vám to zachutí. Keby bol chudáčisko pán Čaplovič ešte ministrom, ste ho nechávali na interpelácie všade sedieť, tak by ste ho sem posielali so všetkým. Potom by sme sa ho mohli pýtať, o čom je zákon. Takže, pán minister, ja som mal pripravené niečo z tej vyhlášky k tomu zákonu. Mňa rušil trochu ten jeden rádionuklid, miera tej prípustnosti. A chcel som teda prípadne odborne o tom podebatovať, nebudem vás trápiť tým, dobre, že ste sa vy na to podujali. Chcem vás upozorniť aj do budúcna, prosím vás, nerobte to.